stanford-oval/wikipedia huggingface dataset:
שומרי הגלקסיה: חלק 2
הפקה > פיתוח

במאי 2014, נשיא ומנכ"ל חברת וולט דיסני בוב איגר ציין את הפוטנציאל בהפיכת "שומרי הגלקסיה" לזיכיון, באומרו "אנחנו רוצים להציג לעולם יותר עלילות מארוול פנטסטיות, עם צוות שחקנים מעולה של דמויות חדשות ב'שומרי הגלקסיה'... אני מאמין שיש לזה פוטנציאל חזק לזיכיון". הוא הוסיף ואמר "אני לא מתכוון לנבא כי יש לנו עוד 'הנוקמים' בידיים, אבל זו בהחלט המטרה". ג'יימס גאן, הבמאי והתסריטאי-השותף של "שומרי הגלקסיה", אמר שלדעתו צריך להיעשות סרט המשך ושהוא ישמח לחזור עבורו, בנוסף לכך שהוא מחויב לכך כחלק מחוזהו אם יתבקש. כחודש לאחר מכן, המפיק קווין פייגי אמר ש"זה [שומרי הגלקסיה] אמור לעבוד, הקהל אמור לראות את זה, יש לנו בהחלט מקומות אליהם אנחנו יכולים לקחת את זה [את הזיכיון] ויש לנו רעיונות לאן אנחנו רוצים לקחת את זה", בהתייחסות למגוון הדמויות וקשתות הסיפור שהופיעו בחוברות הקומיקס "שומרי הגלקסיה".
ביולי 2014, התסריטאית השותפה ניקול פרלמן אישרה את קיומו של סרט המשך לשומרי הגלקסיה בגלל "התגובות החיוביות", ואישרה כי ג'יימס גאן יחזור לביים ולכתוב. בכנס קומיק-קון, סן דייגו 2014, תאריך הפצת הסרט נקבע ל-28 ביולי 2017. חודש לאחר מכן, גאן אמר כי בסרט יופיע "לפחות חבר אחד של השומרים בקומיקס", והצהיר כי כבר התחיל בעבודות על סרט ההמשך. באוקטובר של אותה שנה, גאן אישר כי כל דמויותיהם של חמשת שומרי הגלקסיה יהיו בסרט ההמשך, עם אפשרות לצירופו של יותר מחבר אחד לצוות. תאריך ההפצה עבר ל-5 במאי 2017.
בנובמבר 2014, מייקל רוקר אישר שהוא ישוב לגלם את דמותו של יונדו, ואמר כי הוא מצפה לחקור אזורים חדשים של הדמות, והתרגש "להרחיב את התפקיד". כריס פראט, אשר גילם את פיטר קוויל/סטאר לורד בסרט הראשון, אמר כי סרט ההמשך הוא אחד מן הפרויקטים הבאים שלו. בראדלי קופר הביע התעניינות כשנשאל האם ישוב לגלם את דמותו של רוקט בסרט ההמשך. במרץ 2015, גאן אישר כי קארן גילאן תשוב לגלם את דמותה של נביולה וכי אחיו ישוב לגלם את דמותו של קרגלין. הוא אמר כי הצילומים יתקיימו באטלנטה וכי יבוצעו "שינויים גדולים" בצוות השחקנים. וין דיזל אישר כי ישוב לגלם את גרוט, כאשר חודש לאחר מכן גאן אמר שהסרט יופץ בתלת-ממד. במאי 2015, גאן אמר שיהיו פחות דמויות בסרט מאשר בסרט הראשון, וכי הוא ישלב בתסריט שתי דמויות ראשיות חדשות וכי הוא החל במגעים עם שחקן לגילום אחת מהדמויות הללו. הוא אמר כי הסיר את הדמות השנייה מהתסריט היות שהסרט נעשה לדעתו "עמוס מדי", והסביר: "אחד הדברים העיקריים ב'שומרי הגלקסיה' הוא לא להוסיף הרבה דמויות, לא להפוך אותו לגדול יותר מהבחינה הזו אלא להתעמק בדמויות... להכיר אותן רגשית... יש יותר מדי דמויות [בסרטי קומיקס אחרים] אז אי אפשר להתמקד באחת ובאמת להכיר אותה ואת אופייה, ואני באמת רוצה להכיר את הדמויות שאנחנו מכירים יותר טוב".
הפקה > פיתוח > כתיבה

לאחר הכרזת הסרט, גאן אמר שהוא יודע לאן הוא רוצה להתקדם עם הסרט, ואמר שיש לו "המון רעיונות לסיפורים ולדמויות שהולכות להופיע". על גישתו לסרט ההמשך, גאן אמר "אני כנראה לא אבנה את הסרט באותו אופן בדיוק [כמו בסרט הראשון]. אחת הסיבות שאנשים אוהבים את 'שומרי הגלקסיה' היא שזה טרי ושונה, וכך גם הסרט השני יהיה טרי ושונה מהסרט הראשון". לפני שהתחיל לעבוד על התסריט, גאן אמר שהוא מקווה להתמקד בדמויותיהם של דראקס, יונדו, נביולה, קרגלין, אביו של פיטר קוויל והאספן, ולחקור את תרבויות גזעי הקרי, הקסנדריאנים, הקריילוריאנים ובתרבות קבוצת הבוזזים. הוא קיווה להציג יותר דמויות נשיות בסרט המשך, אך רצה להימנע מבני אדם כמו קרול דנברס. כמו כן, גאן בחר שלא לצרף את דמויותיהם של הנובה ריצ'רד ריידר או סם אלכסנדר בסרט, וזאת כדי שקוויל יהיה בן האנוש היחיד בסרט.
פייגי אמר שחקירת אביו של קוויל תהיה חלק מסרט ההמשך, ולא תהיה אליה התייחסות לפני הסרט, ואמר "אני חושב שזה די חשוב. אני חושב שישנה סיבה לכך ששתלנו את זה בסוף הסרט הראשון בצורה כזו". גאן רצה לוודא ש"המקום של יונדו במה שהוא יעשה יהיה הגיוני" בכל הקשור ליחסיו עם קוויל ואביו, אשר גאן אמר כי לא יהיה ג'ייסון מספרטה כמו בקומיקס. באשר לתאנוס, גאן אמר ש"הוא יופיע [בסרט ההמשך] אם הוא יעזור לסיפור שלנו ולא יופיע אם הוא לא. תאנוס הוא לא הדבר החשוב ביותר ב'שומרי הגלקסיה 2', זה בטוח. ישנם את השומרים עצמם ואיומים אחרים שהשומרים יתעמתו איתם שאינם תאנוס". לאחר מכן, פייגי אמר כי תאנוס לא יופיע בסרט, כדי לשמור אותו להופעה מפוארת בסרט "הנוקמים: מלחמת האינסוף". על פוטנציאל לקרוס-אובר עם הנוקמים, גאן אמר: "דיברנו על כל מיני אפשרויות ואני בערך יודע מה היא התוכנית הבסיסית. היא תמיד יכולה להשתנות בכל רגע. היא יכולה או לא יכולה לכלול כמה נוקמים וכמה שומרים נפגשים, או כל הנוקמים וכל השומרים... אנחנו מאכלסים את אותו היקום והם דמויות די גדולות, לכן צפוי שהם יפגשו מתישהו". כאשר נשאל איך הסרט יתחבר לסרטים אחרים בשלב השלישי של היקום הקולנועי גאן אמר "אני לא מרגיש מחויב לדברים הללו בכלל. אני חושב שזה [הסרט] באמת על השומרים ומה שהם עושים. אנחנו לא משועבדים לנוקמים. 'שומרי הגלקסיה 2' לא נוצר כדי לקדם [את "הנוקמים: מלחמת האינסוף"]. זה משהו שנוצר כדי לגרום להפקת סרטים קוסמיים בעתיד, כך שאני לא מרגיש שזה משפיע עלי כל כך".
הפקה > פרה-פרודקשן

ב-2 ביוני 2015, גאן הודיע ברשת טוויטר כי הוא סיים לכתוב את הטיוטה הראשונה של התסריט, ואמר ששם הסרט לא יהיה רק "שומרי הגלקסיה 2". באותו שבוע, הוא אישר את חזרתם של זואי סלדנה, דייב בטיסטה ובראדלי קופר בתפקידי גאמורה, דראקס ורוקט. בסוף החודש, גאן אמר ששם הסרט יהיה "שומרי הגלקסיה: חלק 2" (Guardians Of The Galaxy Vol. 2). בספטמבר 2015, גאן אמר שהוא רצה להשתמש בסרט בגזע חייזרי שהופיע בחוברות הקומיקס בשנת 1964, אך המחלקה המשפטית אסרה עליו לעשות זאת בטענה ששם הגזע דומה למילה האיסלנדית לאיבר דגדגן. בסוף החודש, פייגי אמר כי הכרזות הליהוקים צפויות להגיע "בחודשים הקרובים, לפני סוף השנה", ואכן כחודש לאחר מכן פום קלמנטיף לוהקה לתפקיד מנטיס. לשחקן מתיו מקונוהיי הוצע לגלם את דמותו של הנבל בסרט, אך הוא סירב. בדצמבר של אותה שנה, גאן אמר שהוא מתכתב עם ג'ון סי. ריילי בדבר חזרתו לסרט בתפקיד רומאן דיי, כשלאחר מכן קורט ראסל לוהק לסרט כאביו של קוויל ופורסם כי גלן קלוז תשוב לגלם את דמותה של נובה פריים אירני רייל. לאחר מותו של דייוויד בואי, גאן אמר שהוא סיים את הטיוטה הסופית של התסריט וכי לפני מותו, היו דיונים בנוגע להופעתו של בואי בסרט בהופעת קמע. אף על פי שבניסיו דל טורו הביע את התעניינותו לשוב לגלם את האספן בסרט, הוא אמר כי לא ישוב לגלמו. גאן אמר כי לדעתו האספן לא מתאים לעלילת הסרט, וכי ג'ון סי. ריילי לא יופיע בסרט. כמו כן, גאן אמר כי הסרט לא יתמקד באבני האינסוף ולא יכלול הופעות אורח מהיקום הקולנועי.
הפקה > צילומים

צילומי הסרט החלו ב-17 בפברואר 2016 באולפני פיינווד אטלנטה שבג'ורג'יה, וזאת כאשר טיילר בייטס משמש כמלחין, הנרי בראהם כצלם, סקוט צ'מבילס כמעצב אמנותי, פרד רסקין וקרייג ווד כעורכים, ג'ודיאנה מקובסקי כמעצבת תלבושות בנוסף לדן סודיק וכריס טאונסנד כאחראים על אפקטים חזותיים. בנוסף, אליזבת דביקי וכריס סאליבן לוהקו לתפקידים לא ידועים. גאן אמר כי חברי צוות רבים מהסרט הראשון, דוגמת הצלם בן דייוויס, השתתפו בעבודות על הסרט "דוקטור סטריינג'" ולא יכלו לשוב לסרט היות שהפקתו החלה בנובמבר 2015. הסרט הוא הסרט הראשון שמצולם במצלמה ברזולוציית 8K. שלב הצילומים הסתיים ב-16 ביוני 2016.
הפקה > פוסט-פרודקשן

במהלך כנס קומיק-קון, סן דייגו שהתקיים ביולי 2016, פורסם כי ראסל מגלם את דמותו של אגו, דביקי מגלמת את איישה וסאליבן מגלם את פני טייזר בנוסף לליהוקו של סילבסטר סטאלון בהופעת אורח. כמו כן, גאן פרסם את ליהוקם של סטיב אגי, ג'ימי יוריין, סטיבן בלאקהארט, דון ג'ונס, אוון ג'ונס, מייק אסכמילה, ג'ו פריה וטרנס רוזמור לתפקידים של חברים בבוזזים, כולם בקבוצתו המורדת של פני טייזר, באומרו כי לבוזזים תהיה נוכחות גדולה בסרט. על החלטתו לחשוף את זהות אביו של קוויל לפני הפצת הסרט, גאן אמר ש"אנשים יבינו את זה בסופו של דבר", ואמר שהוא הרגיש בעקבות ההכרזה ש"ששלחנו מסר חשוב מאוד, שהסרט הוא לא על לגלות מי הוא אביו של פיטר קוויל, אלא שהוא באמת על הסיפור ועל היחסים שבין הדמויות הללו... והרגשות שעוברים בין פיטר קוויל, אביו המאמץ יונדו ואביו האמיתי אגו". אולפני פריימסטור עתידים לשוב ליצור את האפקטים החזותיים המרכיבים את דמותו של רוקט.
מוזיקה

באוגוסט 2014, גאן אמר שיש לו "כמה רעיונות רשומים, אבל שום דבר בטוח" עבור שירים שירכיבו את "המיקס המגניב, חלק 2" של קוויל. באפריל 2015, גאן אמר כי הוא מרגיש קצת לחוץ על הרכבת הפסקול היות ש"אנשים אהבו את הפסקול הראשון, וזכינו במעמד אלבום פלטינה ודברים כאלה, אבל אני מרגיש שהפסקול בסרט השני יותר טוב". ביוני של אותה שנה, גאן אמר כי כל השירים ל"מיקס מדהים, חלק 2" נבחרו וצורפו לתסריט בהתאם לעלילה. באוגוסט 2015, אושר כי המלחין טיילר בייטס ישוב להלחין את הפסקול המקורי של הסרט. בינואר 2016, גאן אמר שהוא בחר שיר של דייוויד בואי שיופיע בסרט לזכרו.
הפצה

שומרי הגלקסיה: חלק 2 עתיד לעלות לאקרנים בממלכה המאוחדת ב-28 באפריל 2017 ובארצות הברית ב-5 במאי 2017 בפורמטי תלת-ממד ו-IMAX. במקור הסרט היה עתיד לעלות לאקרנים ב-28 ביולי 2017 בארצות הברית.
הפצה > שיווק

ביוני 2016, אולפני מארוול הצהירו שהם מתכננים תוכנית לשיווק מורחב של הסרט באופן יותר "רחב לקהל", כשבין היתר דמותו של גרוט עתידה למלא תפקיד מרכזי בשיווק הסרט כדי להנגיש אותו לילדים ולאנשים שאינם קוראי קומיקס. מבין חברות השיווק נמנות הסברו, לגו, פאנקו וקבוצת ספרי האצ'ט. גאן וידא באופן האישי שהשיווק יכלול יותר נוכחות מצד הדמויות הנשיות בסרט. ביולי 2017, גאן וצוות השחקנים השתתפו בכנס קומיק-קון בסן דייגו במטרה לקדם את הסרט, ובין היתר הקרינו שלושה קטעים מהסרט וחשפו פרטים על הדמויות.
המשך

בנובמבר 2014, גאן אמר שבנוסף לרעיון הכללי לסרט המשך כשעבד על הסרט הראשון, היה לו רעיונות לסרט שלישי פוטנציאלי. למרות זאת, ביוני 2015 גאן אמר שהוא לא בטוח אם הוא יהיה מעורב בסרט "שומרי הגלקסיה" שלישי, ואמר כי מעורבותו תלויה באיך שירגיש אחרי שייצור את "שומרי הגלקסיה: חלק 2". באפריל 2016, פייגי אמר כי "יש לנו לוח זמנים עד 2020 ומעבר לכך, אבל אני יכול לומר בוודאות ש'שומרי הגלקסיה 3' הוא אחד הסרטים שם. אני לא יודע בדיוק מה יהיה הסדר". באפריל 2017, גאן אישר את קיומו של המשך והודיע כי ישוב אליו כתסריטאי ובמאי.
עם זאת, ביולי 2018 הודיעה חברת דיסני שלא תמשיך לעבוד עם גאן בעקבות ציוצים לא הולמים שפרסם בטוויטר לפני כעשר שנים, אולם במרץ 2019 פורסם כי דיסני ואולפני מארוול החזירו את גאן כבמאי הסרט השלישי. ההפקה צפויה להתחיל לאחר שגאן ישלים את עבודתו על הסרט "יחידת המתאבדים 2" של DC קומיקס.
בנובמבר 2020 אישר גאן כי סיים לכתוב את התסריט. הצילומים צפויים להתחיל בסוף שנת 2021. טכנולוגיית ההפקה הווירטואלית StageCraft של Industrial Light & Magic תשמש עבור חלק מהסרט, שישוחרר לאקרנים בשנת 2023.
Travel Channel

| --- | --- |

 פרטי הערוץ
 מדינה:  ארצות הברית
 תאריך השקה:  1 בפברואר 1987
 בעלות:  האחים וורנר דיסקברי (אנ')
 שפה:  אנגלית
 משרד ראשי:  מרילנד, ארצות הברית
 אזור קליטה:  כל העולם
 פורמט תמונה:  HDTV) 1080i)
 זמינות
 חבילה:  HOT בעבר סלקום tv •  smart tv • פרטנר tv
 HOT:  אפיק 184
 
 http://www.travelchannel.com/
Travel Channel (בעבר נקרא The Travel Channel, בין 1987 עד 1999) הוא ערוץ כבלים ולווין אמריקאי בסיסי הנמצא בבעלות האחים וורנר דיסקברי (אנ'). מטה הערוץ נמצא בצ'ווי צ'ייס, מרילנד, ארצות הברית.
הערוץ משדר סרטים דוקומנטריים, מציאות ונסיעות ופנאי ברחבי ארצות הברית והעולם. התוכניות כוללות מגוון רחב של נושאים כמו בתי מלון ואתרי נופש מפוארים, ספארי, ערים ועיירות חשובות, מזונות שונים מרחבי העולם ורוחות רפאים.
נכון לפברואר 2015 הערוץ זמין לכ-91.5 מיליון משקי בית (78.6% ממשקי הבית המחוברים לטלוויזיה) בארצות הברית.
החל מפברואר 2015 הערוץ עלה באנגלית ללקוחות HOT, אך בתחילה ללא תרגום לעברית. יחד עם זאת, החל מאוגוסט 2018 הערוץ משודר ב-HOT באפיק 49 עם תרגום לעברית. החל מ-2016 הערוץ החל את שידוריו בסלקום tv. עם עליית החברות smart tv ופרטנר TV הערוץ החל את שידוריו גם בהן. ב-1 בינואר 2020 סיים הערוץ את שידוריו בפרטנר tv. ב-31 בדצמבר 2024 הערוץ סיים את שידוריו בסלקום TV.
היסטוריה

הערוץ הושק ב-1 בפברואר 1987; הוא נוסד בידי Trans World Airlines, ככל הנראה כדי להגביר את חשיפת חברת התעופה. שמו של הערוץ נגזר מהתוכניות המשודרות בערוץ העוסקות בטיולים. ב-1997 הרשת נמכרה ל-Landmark Communications, באותה תקופה הבעלים של ערוץ מזג האוויר, ובסופו של דבר ל-Paxson Communications.
חברת דיסקברי רכשה נתח של 70% מהערוץ בשנת 1997. ולאחר מכן רכשה את 30% הנותרים מידי Paxson בשנת 1999. בחודש מאי 2007, מכרה דיסקברי את הערוץ לידי Cox Enterprises כחלק מעסקה גדולה בשווי מיליארדי דולרים.
ב-5 בנובמבר 2009 רכשה Scripps Networks Interactive מהערוץ 65% תמורת 1.1 מיליארד דולר. העסקה נסגרה בינואר 2010. כיום מפיצה SNI את הערוץ ומשדרת חלק מהתוכניות שלו בערוץ האח Food Network.
בסוף 2015 הודיעה SNI כי תעביר את מטה הערוץ לנוקסוויל, טנסי, כדי לאחד את הרשתות שלה במטה משותף אחד. לעובדים ניתנה אפשרות לעבור לנוקסוויל, אם כי חלקם עברו לניו יורק.
ב-25 בפברואר 2016, רכשה SNI את יתר 35% מהמניות של הערוץ מידי קוקס תקשורת, רכישה שהעניקה לה שליטה מלאה ברשת.
ב-31 ביולי הודיעו SNI וחברת דיסקברי כי האחרונה תרכוש חלק מהשליטה בחברה בעסקת מזומן ומניות בסך 14.6 מיליארד דולר. זו הפעם השנייה שלדיסקברי יש חלק מהערוץ.
תוכניות

מלון בלתי אפשרי - אנתוני מלקיאורי מבקר בבתי מלון כושלים שונים בארצות הברית ומסייע להם להפוך למצליחים.
מסתורין במוזיאון - תוכנית בהנחיית דון ויילדמן המגלה את הסיפורים שמאחורי חפצי מוזיאון יוצאי דופן או מסתוריים.
מלחמות חוף מטורפות - תוכנית ובה מספרים על הדברים המטורפים ביותר ברחבי העולם.
Ghost Hunters - החל מעונה מס' 15 בשנת 2022.
מחוץ לארצות הברית

ב-22 במרץ 2012 הודיעה חברת scripps networks interactive כי הסכימה לשלם 65 מיליון ליש"ט (שווה ערך ל-102.7 מיליון דולר) לרכישת חברת Travel Channel International Limited, המשדרת ברחבי אירופה, המזרח התיכון, אפריקה ואסיה, אך לא היה לה קשר לערוץ הטלוויזיה האמריקני עד אז. העסקה הושלמה ב-1 במאי 2012, לאחר אישור רגולטורי.
מחוץ לארצות הברית > בישראל

בישראל עלה לראשונה הערוץ לשידור בשירות הטלוויזיה של סלקום, סלקום tv, ב-18 בספטמבר 2016 כמו כן הערוץ משודר בשירות הטלוויזיה פרטנר TV מאז יוני 2017. וב-HOT. ב-1 בינואר 2020 סיים הערוץ את שידוריו בפרטנר TV.
ראו גם

Food Network
חברת דיסקברי
הערות שוליים

↑  סטיב בארון, רשימת מספר משקי הבית המחוברים לכל רשת כבלים פברואר 2015, באתר TV By the Numbers, ‏22 בפברואר 2015 (באנגלית) (ארכיון)
↑  Paxon רוכשת את Travel Channel, באתר לוס אנ'לס טיימס, ‏17-06-1997 (באנגלית)
↑  Cox רוכשת עכשיו את Travel Channel ואת TravelChannel.com(הקישור אינו פעיל)
↑  הדף לא נמצא
↑  חואן פרננדס גונזלס, סקריפס מציעה תוכניות נסיעות, ב-Food Network, באתר Rapid TV News, ‏20-12-2015 (באנגלית)
↑  בריאן סטינברג, Scripps Networks רוכשת את יתר השליטה ב-Travel Channel, באתר VARIETY, ‏25-02-2016
↑  סקריפס רוכשת את Travel Channel Limited
↑  דניאל מטלון, סלקום TV מביאה את עולם הלייף סטייל לישראל, באתר hometheater, ‏18-09-2016
↑  מגוון הערוצים שלנו, באתר פרטנר tv
↑  מפת ערוצים, באתר Smart tv (ארכיון)
ליאת ביין

| --- | --- |

ליאת ביין
 לידה:  ירושלים ישראל ישראל
 מדינה:  ישראל 
 פרופיל ב-IMDb
 
ביין ביולי 2008
ליאת ביין היא שחקנית ומורה למשחק ישראלית.
ביוגרפיה

ליאת ביין נולדה בירושלים, בת יחידה להוריה. בשל עבודתו של אביה, היא נדדה בין ארצות שונות בעולם מאז היותה בת שנה. בין השאר התגוררה בטנזניה, זנזיבר, הרפובליקה הדומיניקנית, ג'מייקה, גרמניה וארצות הברית.
אמה, מאירה ביין, הייתה שדרנית רדיו וכתבה תסכיתים לרדיו ותסריטים לטלוויזיה; הידועים שבהם "חתול בשק" ו"לאם ולילד" ברדיו ו"ריצ'רץ'" בטלוויזיה. בנוסף לכך כתבה תריסר ספרי ילדים ונוער.
סבה מצד אביה, ד"ר אלכס ביין (1988-1903), היה היסטוריון של הציונות וחתן פרס ישראל, שכתב ביוגרפיות של הרצל וארתור רופין. אביה, יוחנן ביין, היה עובד משרד החוץ משנת 1952. היה שגריר ברפובליקה הדומיניקנית ובג'מייקה. בתקופת כהונתו של בנימין נתניהו כשגריר ישראל באו"ם, היה ביין סגנו, אחר-כך החליף אותו בתפקיד (1990-1988).
ביין רקדה בלט מגיל שבע בבית הספר הלאומי למחול וושינגטון. כחלק מלהקת בית הספר השתתפה בהיותה בת תשע ב"מפצח האגוזים" של צ'ייקובסקי, איתו רקדה ברחבי ארצות הברית. כשהתגוררה בגרמניה למדה ורקדה בלט מודרני וג'אז בבית ספר ולהקת מחול פגי ליין ובבית ספר למחול שייפר גרובל, שניהם בבון, גרמניה.
בצבא שירתה בתיאטרון צה"ל. בתום שירותה הצבאי למדה מחול באקדמיה למוסיקה ולמחול על שם רובין בירושלים. בשנה השלישית ללימודיה נפצעה ובשל כך הסתיימה קריירת הריקוד שלה. אחר-כך נסעה לארצות הברית, היא בוגרת תואר ראשון בחוג לקולנוע באוניברסיטת ניו סקול בניו יורק. עם סיום התואר למדה משחק בHB Studio, ניו יורק, בית ספרה של אוטה האגן. ולמדה משחק מול מצלמה – לורה מורגן, פיליפ ג'וסטרום, בוב דובאל – כולם בניו יורק.
לאחר שובה לישראל מניו יורק עבדה כמאמנת דיאלוג. עבדה כעוזרת במאי של הבמאים ערן ריקליס ואבי אמבר בטלעד. היא תרגמה תסריטים, בהם את זה של הסרט "סיפורי תל אביב" (1992), שתכננו להפיצו בחו"ל. השתתפה בהרבה מאוד פרסומות וקליפים.
למדה במשך שלוש שנים משחק מול מצלמה אצל רותי דייכס, ביחד עם אורי הוכמן וישי גולן. בעידודה של דייכס החלה ב-1997 ללמד באופן פרטי משחק מול מצלמה.
מלמדת קואוצ'ינג: הכנה לאודישנים, עבודה עם פוליטיקאים, בכירים במשק, קציני צבא, שפים ומרצים. מלמדת בסדנאות הבמה מ-2011 ובסמינר הקיבוצים מ-2012. מלמדת בסטודיו למשחק בחולון, לימדה בסטודיו לאמנויות התיאטרון מיסודו של יורם לוינשטיין. מלמדת בבית הספר למוזיקאים Over tone.
שיחקה ורקדה בהצגה "סמטת הכיסאות הלבנים", שהופיעה בפסטיבל עכו (1997) והיא טסה עמה לחו"ל. בעכו ההצגה זכתה בפרס ראשון על בימוי ההצגה לגבי אלדור ויגאל עזרתי. במשך מספר שנים שיחקה בהצגות ילדים רבות.
בסדרת הטלוויזיה "הבורגנים" גילמה את דמותה של הפסיכולוגית שמטפלת ביוני (רמי הויברגר) ובנינה (קרן מור) ומנהלת רומן עם עורך הדין ישראל (דב נבון).
בסדרת הטלוויזיה "השמיניה" גילמה את דמותה של לילי דביר, אמם של איה (הילי ילון) וניני (ידידיה ויטל).
בסרטו של נוני גפן "לא בתל אביב" (2012) ביין מגלמת את דמותה של אימה הפסיכוטית של אנה (יערה פלציג).
שיחקה את אימו המקורית של דרור אנג׳ל בתוכנית הרפואה ״מתים לרגע״ (2014)
אימנה את המתמודדים בעונה ראשונה של פרויקט Y.
לימדה בפרויקט מיוחד של קשת – עבודה עם נוער במצוקה.
ליאת ביין מתגוררת בתל אביב ולה בן אחד.
משחק > בטלוויזיה

| סדרה/תוכנית | תפקיד | שנה |
| --- | --- | --- |
| משיח | ציפורה | 2018 |
| מתים לרגע | אמו הביולוגית של דרור | 2014 |
| יום האם | המורה של תמרה | 2012 |
| השועלים | אמא של אלי | 2011-2010 |
| דני הוליווד 2 עונות | אודליה כנפו | 2009-2008 |
| משמורת | פסיכולוגית | 2008-2007 |
| השמיניה | לילי דביר | 2007-2005 |
| הבורגנים | פסיכולוגית | 2004 |
| תזזית | פסיכולוגית | 2002 |
| איש משטרה |  | 1999 |
| תיק דנבר |  | 1998 |
לימודי אנגלית לכיתה ט: 
כסף קטלני: 
| המונה דופק |  | 1996 |
| מגירות הלב |  | 1995 |
משחק > בקולנוע

| סרט | תפקיד | שנה | מידע נוסף |
| --- | --- | --- | --- |
| לא בתל אביב | אימה של אנה | 2012 |  |
| חיי אהבה | אחות | 2007 |  |
| Octopus 2: River of Fear | עיתונאית | 2001 |  |
| הארץ הקדושה | אמו של מנדי | 2001 | הסרט זכה בפרס הסרט הטוב ביותר בפסטיבל סאנדנס |
| אישה מרציפן |  | 1997 |  |
| אחרי החגים | מאשה | 1994 |  |
הליברלים בליכוד

| --- | --- |

 מדינה:  ישראל 
 תקופת הפעילות:  2013–הווה (כ־12 שנים)
 אידאולוגיות:  ליברליזם, ליברליזם כלכלי
 
 likudliberal.org
 
הליברלים בליכוד היא קבוצה פנים-מפלגתית הפועלת במסגרת תנועת הליכוד, בכנסת, בממשלה ובקרב הציבור לקידום מדיניות ליברלית, תוך דגש על התחום הכלכלי, וזאת בהתאם להגות הליברלית ותורתו של זאב ז'בוטינסקי, אבי תנועת הליכוד. הקבוצה מבקשת לקדם את ערכי חופש הפרט והשוק החופשי.
היסטוריה

הקבוצה הוקמה בשנת 2013 במטרה "לעצור את הסחף של חבירה לוועדים ההסתדרותיים והתרפסות לאליטות המפא"יניקיות הישנות".
יושב ראש הליברלים בליכוד ומייסד הקבוצה הוא אמיר וייטמן, שנמנה גם עם מייסדי התנועה הליברלית החדשה. וייטמן התמודד בבחירות המקדימות בליכוד לפני הבחירות לכנסת ה-20, זכה ב-3,797 קולות והוצב במקום ה-39 ברשימת הליכוד, אך לא נבחר לכנסת. לצד וייטמן מובילים את הקבוצה פעילי הליכוד אלעד מלכא ויונתן סורוצ'קין.
הקבוצה מעודדת התפקדות לתנועת הליכוד והצטרפות לקבוצה. לדבריה, עד תחילת 2017 פקדה הקבוצה לפחות כ-2,500 חברים חדשים למפלגה וצירפה אליה אלפי מתפקדים ותיקים ובהם חברי מרכז הליכוד. בבחירות המקדימות לרשימת הליכוד, הקבוצה הביעה בין השאר תמיכה בחברי הכנסת שרן השכל ואמיר אוחנה שנבחרו תחילה במקומות לא ריאליים, אך לבסוף נכנסו לכנסת.
אידאולוגיה

הקבוצה אינה עוסקת בנושאים מדיניים אך מאמינה בערכי תנועת הליכוד: ציונות, ריבונות, ופיתוח הארץ, על פי חוקת הליכוד וחזונו של זאב ז'בוטינסקי.
הקבוצה פועלת לפתיחת המשק לתחרות, הפחתת הרגולציה ורפורמה ברישוי עסקים, צמצום כוחו של מכון התקנים, קידום רפורמה בהליכי התכנון והבנייה, שחרור קרקעות לציבור, פישוט הליכי התכנון, הפחתת מיסוי על קרקעות ובנייה, רפורמה בקצבאות ובתשלומי ההעברה והביטוח הלאומי, פתיחת המשק לשווקים עולמיים, הפחתת מכסים והפיכת ישראל לאזור סחר חופשי, הפרטת חברות ממשלתיות, רפורמה בשוק העבודה, רפורמה בעבודה המאורגנת, ביטול מעמדה החוקי של ההסתדרות, הגבלת זכות השביתה בשירותים חיוניים, הקמת מוסד "בוררות חובה בשירותים חיוניים", הגברת כוחו של היחיד במשא ומתן מול המעסיק, הגברת הניידות והגמישות התעסוקתית במגזר הציבורי, הפחתת נטל המס ושמירת מדיניות תקציבית מרוסנת, הפניית משאבים לצמצום החוב הממשלתי, הרחבת הבחירה בחינוך באמצעות שיטת השוברים, רפורמה מעמיקה בשוק התקשורת, הפרטת שירותי הדת, אי הפללה של צרכני סמים והפניית משאבים למלחמה בפשיעה אלימה, תשלום שכר הוגן לחיילי החובה, קיצור שירות החובה, התקדמות לעבר צבא מקצועי והגנה על זכויות האדם הטבעיות.
נציגי הקבוצה בכנסת > הכנסת ה-21

בשנת 2019 ניהלו הליברלים בליכוד בבחירות המקדימות קמפיין לבחירתו לרשימת הליכוד לכנסת של אלעד מלכא, חבר מועצת העיר ירושלים, שלא הצליח. בנוסף הפיצו הליברלים בליכוד רשימת מומלצים שכללה את: יולי אדלשטיין, אמיר אוחנה, אופיר אקוניס, שרן השכל, ישראל כ"ץ, גדעון סער, יואב קיש, מירי רגב, איוב קרא ויובל שטייניץ.
נציגי הקבוצה בכנסת > הכנסת ה-25

בבחירות המקדימות בליכוד שנערכו ב-10 באוגוסט 2022, זכה נציג הקבוצה, דן אילוז, במשבצת העולים, והוצב במקום ה-33 ברשימה, בנוסף המליצו על אמיר אוחנה, אופיר אקוניס, גלית דיסטל-אטבריאן, יהונתן טל, אלי כהן, יואב קיש, שלמה קרעי, גילה גמליאל, פטין מולא, ארז תדמור וניר ברקת, מתוכם הוצבו 9 במקומות ריאליים ברשימת הליכוד לכנסת. בנוסף תמכו חלקית בדני דנון, יעקב וידר ופלר חסן-נחום. במחוזות שיתפה הקבוצה פעולה עם אליהו רביבו, חנוך מילביצקי, אריאל קלנר, עמית הלוי ואביחי בוארון. זאת בנוסף למועמדים נוספים שהפסידו במחוז שלהם.
פעילות

הקבוצה מונה כמה מהלכי חקיקה ומדיניות שהיא מייחסת את קידומם לפעילותה, שבוצעו במהלך כהונתה של הכנסת ה-20. למשל פעלו לביטול חוק מס דירה שלישית.
בין ההישגים הבולטים של הקבוצה קידום ביטול צו תעריף המכס והפטורים ומס קניה על טובין בכנסת העשרים וארבע ושינוי שיטת הבחירות המקדימות בליכוד להרכבת הרשימה לבחירות לכנסת העשרים וחמש.
פעילות > הכנסת ה-25

בכנסת ה-25 מונה חה"כ שלמה קרעי התומך בקבוצה לתפקיד שר התקשורת. השר קרעי יעד את אחד מראשי הקבוצה, אלעד מלכא, לתפקיד מנכ"ל המשרד.
כמה חודשים לאחר כינון הממשלה, הציג השר קרעי רפורמה שכוללת בין היתר את ביטול הרשות השנייה ומועצת הכבלים והלוויין, שינוי שיטת המדרוג והפחתה של רגולציה. הרפורמה שהציג לא כללה את ביטול תאגיד השידור הציבורי בו תומכת הקבוצה.
בדצמבר 2024, הציג השר קרעי את המתווה של משרדו לשינויים בשידור הציבורי. הוא כולל את הפרטת האקטואליה בתאגיד ושמירה על תקציב הפקות המקור, בין אם דרך ערוץ 11 או דרך קרן ייעודית לתמיכה ביצירה ישראלית. הקבוצה תמכה במתווה.
בנוסף, שר נוסף אשר נכלל ברשימת המומלצים על ידי הקבוצה, שר הכלכלה ניר ברקת, העביר את רפורמת היבוא החופשי 'מה שטוב לאירופה טוב לישראל' אשר כוללת הכרה מלאה בתקינה האירופית במוצרי תמרוקים, מזון יבש, מוצרי חשמל ומוצרים הנמצאים תחת מכון התקנים כגון צעצועים וריהוט.
הרפורמה מאפשרת מכירה של כל מוצר המותר לשיווק ברחבי אירופה בשלל החנויות הקיימות בישראל.
לדברי השר ברקת, הרפורמה צפויה להוזיל בכ-6,000 ש"ח בשנה את ההוצאה המשפחתית בישראל.
שר האנרגיה והתשתיות אלי כהן, המומלץ גם הוא על ידי הקבוצה, העביר את רפורמת החשמל שבה הסיר את חסם המונה החכם ובכך פתח את שוק אספקת החשמל לתחרות ואפשר לעשרות אלפי בתי אב לעבור לספק חשמל פרטי.
לדברי השר כהן, הרפורמה צפויה להוזיל בכ-1,000 ש"ח את ההוצאה המשפחתית בישראל.
הערות שוליים

1 2 3 4  דור סער-מן, ‏מלחמת השחרור, באתר ‏מאקו‏, 26 בינואר 2017
↑  רשימת הליכוד באתר ועדת הבחירות המרכזית לכנסת ה-20.
↑  שאלות ותשובות, באתר likudliberal.org (ארכיון)
↑  רשימת המומלצים של הליברלים בליכוד בפריימריז 2019 מתוך דף הפייסבוק של הליברלים בליכוד, 4 בפברואר 2019
↑  רשימת המומלצים של הליברלים בליכוד לרשימה הארצית בפריימריז 2022 מתוך דף הפייסבוק של הליברלים בליכוד, 9 באוגוסט 2022
↑  אמיר אטינגר, יהודה שלזינגר, הפריימריז בליכוד: כל הקולות נספרו - לוין ראשון, שמות בולטים בחוץ, באתר ישראל היום
↑  רשימת המומלצים של הליברלים בליכוד למחוזות בפריימריז 2022 מתוך דף הפייסבוק של הליברלים בליכוד, 9 באוגוסט 2022
↑  תוצאות סופיות בפריימריז 2022 בליכוד מתוך אתר הליכוד, 13 בספטמבר 2022
↑  "הישגים ליברליים בקדנציה הנוכחית". Google Docs. נבדק ב-2017-11-30.
↑  אורי חודי, ‏פורום הדיור בליכוד: לפעול לביטול חוק מס דירה שלישית, באתר גלובס, 27 במרץ 2017
↑  https://www.facebook.com/watch/?v=324162506462328&extid=CL-UNK-UNK-UNK-AN_GK0T-GK1C-GK2C&ref=sharing
↑  https://m.facebook.com/story.php?story_fbid=5377933488924632&id=100001241021033
↑  אריאל ויטמן, ‏מנכ"ל משרד התקשורת המיועד: לוביסט שתומך בהפרטה, בן 37 בלבד, באתר גלובס, 2 בינואר 2023
↑    ישי שנרב, ‏הרפורמה בשוק התקשורת: חובת ההוכחה על שלמה קרעי, בעיתון מקור ראשון, 28 במרץ 2023
↑  https://www.facebook.com/share/p/1LyyFbzR3g/
↑  עידן ארץ, ‏תביא להוזלה? רפורמת היבוא אושרה במליאת הכנסת, באתר גלובס, 5 באוגוסט 2024
↑  מירב קריסטל, תוך 10 ימים: יותר מ-30 אלף בתי אב עזבו את חברת החשמל, באתר ynet, 4 באוגוסט 2024
↑  היאלי יעקבי-הנדלסמן, מחיר התחרות: כך תוכלו לחסוך בחשבון החשמל, באתר ישראל היום, 29 ביוני 2024